צ'ארלס אלן קלברסון

צ'ארלס אלן קלברסון (באנגלית: Charles Allen Culberson; ) היה פוליטיקאי אמריקאי מטקסס, איש המפלגה הדמוקרטית, שכיהן כתובע הכללי של טקסס בשנים 1891–1895, לאחר מכן ועד 1899 כמושל טקסס ה-21, ולאחר מכן ועד 1923 כסנאטור.

ראשית חייו
צ'ארלס אלן קלברסון נולד בעיר דיידוויל שבאלבמה כבנם של יוג'יניה (לבית קימבל) ודייוויד בראונינג קלברסון , שכיהן כחבר בית הנבחרים של טקסס, הסנאט של טקסס ובית הנבחרים של ארצות הברית. ב-1856, כשהיה קלברסון בן שנה, עברה המשפחה לטקסס, ובתחילה התיישבה בעיר גילמר ובהמשך בג'פרסון.

קלברסון למד במכון הצבאי של וירג'יניה , שם סיים את לימודיו ב-1874, ולאחר מכן למד משפטים בהדרכת אביו והמשיך ללמוד באוניברסיטת וירג'יניה שבשארלוטסוויל בשנים 1876–1877. עם סיום לימודיו הוא התקבל ללשכת עורכי הדין בדיינגרפילד שבטקסס. הוא פתח משרד עורכי דין בג'פרסון, וב-1887 עבר לדאלאס. בעת שהיה עורך דין בג'פרסון, נודע קלברסון בשל הצלחתו בהפיכתו על פיו של פסק דין באשמת רצח שהוטל על אדם על פי חוק הקו קלוקס קלאן של טקסס, וגרם לחוק להיות מוגדר כנוגד את החוקה.

ראשית הקריירה הפוליטית
ב-1880 נבחר קלברסון כתובע של מחוז מריון, תפקיד בו הוא שימש עד 1882.

ב-1890 נבחר קלברסון כתובע הכללי של טקסס, וכיהן בתפקיד עד 1894. ב-1890 הוא השתתף גם בוועידה המדינתית של המפלגה הדמוקרטית.
מושל טקסס
ב-6 בנובמבר 1894 נבחר קלברסון כמושל טקסס ה-21 לאחר שקיבל 207,171 קולות מול 133,434 הקולות שקיבל מועמד המפלגה הרפובליקנית ג'ורג' קלארק, ו-151,595 הקולות שקיבל מועמד המפלגה הפופוליסטית תומאס ל. נגנט. ב-15 בינואר 1895 הושבע קלברסון כמושל. ב-3 בנובמבר 1896 הוא נבחר לתקופת כהונתו השנייה לאחר שהביס את מועמד המפלגה הפופוליסטית ג'רום ג'. קירבי ביחס קולות של 298,568 מול 238,688. במהלך תקופת כהונתו כמושל הוא זימן את בית המחוקקים למושב מיוחד כדי שיאסור על קיומו של קרב האגרוף בין בוב פיצסימונס  לבין ג'ים קורבט . קלברסון גם המליץ על הגדלת מס החינוך בטקסס לשיעור של 20 אחוזים. בעת כהונתו כמושל פרצה מלחמת ארצות הברית-ספרד, ורגימנט הפרשים המתנדבים הראשון של ארצות הברית, שנודע בכינוי "הרוכבים הקשוחים" בפיקודו של תאודור רוזוולט, התאמן בסן אנטוניו. קלברסון סיים את כהונתו כמושל ב-7 בינואר 1899.

סנאטור
קלברסון כיהן בסנאט של ארצות הברית 24 שנים שהחלו מיד עם תום כהונתו כמושל. בראשית ימיו בסנאט הוא שימש כחבר בוועדת החקירה של הסנאט למלחמת ארצות הברית-הפיליפינים  בראשותו של הנרי קבוט לודג'. בהמשך הוא היה יושב הראש של כמה ועדות בסנאט, כולל ועדת המשפט של הסנאט בשנים 1913–1919. קלברסון התנגד לדרישה לשוויון הגזעי, באומרו שהמאמצים לקידומו יובילו ל"השפלה, דילול, או הרס של הגזע הלבן כתוצאה מכך".

קלברסון נבחר לתקופות כהונה נוספות בסנאט ב-1905, 1911 וב-1916, אז כבר נבחר בבחירות כלליות לאחר שהתקבל התיקון ה-17 לחוקת ארצות הברית. הוא נבחר בבחירות אלו על אף העובדה שבעיות בריאות ואלכוהוליזם מנעו ממנו לנהל מסע בחירות בטקסס. ב-1922 בעיות הבריאות שלו והתנגדותו לקו קלוקס קלאן מנעו ממנו להיבחר לתקופת כהונה נוספות בסנאט. במקומו נבחר עמיתו למפלגה הדמוקרטית ארל ברדפורד מייפילד, שסיים אז את כהונתו כחבר נציבות הרכבות של טקסס.

בעת שירותו בסנאט תואר קלברסון על ידי מנהיג הפועלים סמואל גומפרס כ"תומך אמיץ, נאמן, ובעל יכולת למען דרישת העם לעבודה ולחקיקה פרוגרסיבית".
חיים אישיים
ב-1882 נשא קלברסון לאישה את סאלי הריסון, ולשניים נולדה בת אחת בשם מרי.

צ'ארלס אלן קלברסון נפטר בוושינגטון די. סי. ב-19 במרץ 1925 כתוצאה מדלקת ריאות. הוא נטמן בבית הקברות איסט אוקווד שבפורט וורת'.

קלברסון היה קרוב משפחה רחוק של ג'ון קלברסון, שכיהן מטעם מחוז הקונגרס השביעי של טקסס בבית הנבחרים של ארצות הברית בשנים 2001–2019.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1529-1530

קישורים חיצוניים

 צ'ארלס אלן קלברסון באתר אגודת המושלים הלאומית 

 צ'ארלס אלן קלברסון באתר The Political Graveyard 


הערות שוליים

קטגוריה:אמריקאים ילידי אלבמה
קטגוריה:מושלי טקסס
קטגוריה:מושלי מדינות ארצות הברית מהמפלגה הדמוקרטית
קטגוריה:התובעים הכלליים של טקסס
קטגוריה:חברי הסנאט של ארצות הברית מטקסס
קטגוריה:סנאטורים חברי המפלגה הדמוקרטית
קטגוריה:בוגרי המכון הצבאי של וירג'יניה
קטגוריה:בוגרי בית הספר למשפטים באוניברסיטת וירג'יניה
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1855
קטגוריה:אמריקאים שנפטרו ב-1925